Näin se meni.

Finnairin toimitusjohtajan Pekka Vauramon 130 000 euron lisäeläkettä ehdotti kolme ihmistä yhtiön palkitsemisvaliokunnassa vuonna 2016: Jussi Itävuori, Gunvor Kronman ja Jaana Tuominen.

Tämän lisäksi palkitsemisvaliokunnan kokouksissa oli läsnä toimitusjohtaja Pekka Vauramo itse sekä Finnairin henkilöstöjohtaja Eija Hakakari.

Valiokunta vei lisäeläke-ehdotuksensa hallituksen päätettäväksi, vaikka aiemmin Finnair ja valtio olivat linjanneet, ettei Finnair maksa lisäeläkkeitä johdolleen.

Menneiden vuosien kohuista oli otettu opiksi Finnairissa… Juu ei.

Seitsemän hallituksen jäsentä, mukaan lukien puheenjohtaja Jouko Karvinen, hyväksyivät palkitsemisvaliokunnan ehdotuksen.

Käytännössä valiokunnan jäsenet kuuluvat myös hallitukseen, joten he kannattivat loogisesti omaa ehdotustaan.

Seitsemän henkilöä päätti toimitusjohtaja Pekka Vauramon 130 000 euron lisäeläkkeestä.

Finnairin suurin osakkeenomistaja valtio – eli veronmaksajat – ei sen sijaan tiennyt, millaisia etuja yhtiön toimitusjohtajalle puuhasteltiin.

Omistajaohjauksesta vastaava ministeri Mika Lintilä (kesk) kertoi Ylelle saaneensa tiedon Vauramon lisäeläkkeestä vasta Helsingin Sanomien jutusta keskiviikkona 2. elokuuta 2017.

Ja nyt tuohtunut, reipas ministeri aikoo pyytää Finnairin hallitukselta kirjallisen selvityksen.

Todennäköisesti Lintilä sai tiedon vasta keskiviikkona, sillä tieto lisäeläkkeestä valtioneuvoston kansliaan saapui ennen Lintilän omistajaohjauspestiä. Lintilä sai omistajaohjauksen vastuulleen keväällä 2017.

Lintilän tietämättömyydestä huolimatta Finnairin suuromistaja eli valtio tiesi lisäeläketouhuista, jotka oli kerrottu myös mediassa.

Suomen Kuvalehti uutisoi 15. helmikuuta 2017, että pääministerin kanslian omistajaohjausyksikössä tiedettiin toimitusjohtaja Vauramon lisäeläkkeestä. Valtio kuitenkin päätti olla kieltämättä sitä, jos Finnairin hallitus sellaista aikoo ehdottaa.

Toisin sanoen: suurimmalla osakkeenomistajalla Suomen valtiolla ei ollut sananvaltaa yhtiön johdon palkitsemisessa. ”Vallattomaan” aikaan omistajaohjauksesta vastasi pääministeri Juha Sipilä (kesk), jolle virkamiehet raportoivat kaiken valtion omistuksiin liittyvät asiat.

Ministeri Mika Lintilän vouhottaminen mediassa lisäeläkkeestä onkin aivan turhaa.

Finnairin hallitus antaa kirjallisen selvityksen siitä, mitä he jo päättivät. Ja siitä, että Finnairin hallituksen päätöksen siunasi tuolloin omistajaohjauksesta vastaava pääministeri Juha Sipilä.

Ehkä Lintilän kannattaisikin omistajaohjauksesta huolestuneena ministerinä pyytää kirjallista selvitystä myös puoluetoveriltaan, pääministeri Juha Sipilältä.

Kysymys voisi kuulu jotenkin tähän tapaan: Miksi Suomen valtio omistaa lentoyhtiö Finnairista 55,81 prosenttia, jos se ei käytä äänivaltaansa yhtiön asioissa?

Juttu julkaistu 4.8. klo 12.25, juttua muokattu klo 13.47: lisätty linkki Helsingin Sanomien juttuun, josta ministeri Lintilä sanoo saaneensa ensi kertaa tiedon Vauramon lisäeläkkeestä.